VIIENDA KOOSSEISU

ERAKORRALISE ISTUNGI PROTOKOLL

Haapsalu,								10. juuli 2008 nr 35

Istung algas kell 10.00, lõppes kell 11.16.
Juhatas volikogu esimees Andreas Rahuvarm.

Protokollis volikogu kantselei juhataja Elvi Puda.
Võttis osa ...volikogu liiget (registreerimisleht lisatud).
Puudusid volikogu liikmed: Tatjana Panfilova, Mati Seppi, Heino Tamm, Urmas Sukles

Külalised linnavalitsuse liikmed: aselinnapea Martin Schwindt (registreerimisleht lisatud).

Arutati juhatuse esitatud päevakorda.

Päevakorra suhtes ei olnud küsimusi ega parandusi.

Saalis 16 volikogu liiget.

Häältega poolt 16 volikogu liiget
OTSUSTATI:
kinnitada Haapsalu Linnavolikogu erakorralise, 35. istungi päevakord:
1.	Haapsalu linna 2008. aasta kolmanda lisaeelarve vastuvõtmine ja Haapsalu linna eelarve muutmine, esimene lugemine.
Ettekandja			linnavalitsus
Kaasettekandja		rahanduskomisjon

2.	Rekonstrueerimistööde teostamiseks vahendite laenamine.
Ettekandja			linnavalitsus
Kaasettekandja		rahanduskomisjon

3.	Haapsalu linna 2008. aasta kolmanda lisaeelarve vastuvõtmine ja Haapsalu linna eelarve muutmine, teine lugemine.
Ettekandja			linnavalitsus
Kaasettekandja		rahanduskomisjon

Päevakorrapunkt nr 1

Haapsalu linna 2008. aasta kolmanda lisaeelarve vastuvõtmine ja Haapsalu linna eelarve muutmine, esimene lugemine

KUULATI aselinnapea Martin Schwindti ettekannet.
Haapsalu linna 2008. aasta kolmanda eelarve kiireloomulise muutmise tingis vajadus kasutada Haapsalu Linna Algkooli ja Lasteaed Tõruke remondi tarbeks üle planeeritud vahendeid teistes haridusasutustes.
Haapsalu Linna Algkooli investeeringute eelarve väheneb eelnõu kohaselt 1532 000 krooni võrra. Esialgse kava kohaselt planeeriti Algkooli küttesüsteemi täielikku projekteerimist, rekonstrueerimist ja sellega kaasnevat sanitaarremonti. Küttesüsteemi auditi tulemusel piisas esialgu oluliselt väiksemas mahus küttesüsteemi remondist.
Lasteaed Tõruke investeeringute eelarve väheneb eelnõu kohaselt 270 000 krooni võrra.
Loobuti esialgselt nõutud evakuatsiooni treppide ehitusest. Samuti osutusid hangete tulemusel tehtavad tööd planeeritust odavamateks.
Lisaks eelarves planeeritud vahenditele on lasteaial kasutada ka Haridusministeeriumi toetus katusekatte vahetuseks summas 300 000 krooni.
Eelnimetatud haridusasutustelt vabanevad vahendid on eelnõu kohaselt suunatud teistele koolidele ja lasteaedadele vastavalt Lisale 1.
Haapsalu Piiskopilinnuse investeering väheneb summas 300 000 krooni ja selle arvelt suureneb Muinsuskaitse eraldis. Tegemist on koostööga, mille kohaselt EELK Haapsalu Püha Johannese kogudus käivitas projekti „Aita kelladel heliseda“. Eelarvet koostades ei olnud veel teada täpset projekti finantseerimise skeemi ja linna eelarves planeeriti toetus Piiskopilinnuse investeeringuna. Kuna projekti eestvedajaks ja kasusaajaks kujunes kogudus, tuleb summa eraldada sihtotstarbelise toetusena. Toetuse sihtotstarbe järgi on tegemist pigem muinsuskaitsega.

Linnavalitsus teeb ettepaneku eelnõu määrusena vastu võtta.

Saabus volikogu liige Kaido Antsve. Osaleb 17 volikogu liiget.

Küsimused ettekandjale.
Volikogu liige Teet Kallasvee küsis, miks Üldgümnaasium on saanud seni teistest vähem raha?
Vastas M. Schwindt. Üldgümnaasiumi jaoks laheneb olukord läbi Haapsalu kolledži rekonstrueerimisprojekti, mis on koostamisel. Seetõttu ei ole pidanud otstarbekaks suuremahulisi töid teha. Haapsalu Gümnaasiumil puudub piirdeaed, see häirib ka linnapilti. On võimalik saada sponsorluse korras plastkattega korvpalliväljak. Eelnevalt on vaja teha kvaliteetne alus, asfaltkate ja see maksab 150 tuh kr. Teised on majasisesed remonditööd.
Oleme kolledžiga teinud ühise raha taotlemise ja linnavolikogu on võtnud vastu otsuse garanteerida projekti 3 miljoni krooniga, st linnaosalust. Üldgümnaasiumile täiendavaid kulutusi kindlasti tuleb ja vaatame üle kohe, nagu projekt on olemas.

KUULATI rahanduskomisjoni esimehe Heinar Tuulbergi kaasettekannet.
Komisjoni koosolekul kerkis küsimus, kas seda raha ei oleks võinud kasutada tänase teise päevakorrapunkti teema juures? Aga jah, seda ei saa teha, sest see on haridusasutustele ette nähtud remondiraha ja mujal kasutada ei või.
Ettepanek: Lõpetada eelnõu esimene lugemine ja lubada teisele lugemisele. Muudatusettepanekud esitada ühe tunni jooksul.

Küsimusi kaasettekandjale ei esitatud.

OTSUSTATI:
1.	Lõpetada eelnõu esimene lugemine ja lubada teisele lugemisele.
2.	Muudatusettepanekud esitada ühe tunni jooksul kella 11.13.

Päevakorrapunkt nr 2

Rekonstrueerimistööde teostamiseks vahendite laenamine

KUULATI aselinnapea Martin Schwindti ettekannet.
Posti tänava rekonstrueerimise projekteerimiseks ja ehitustööde alustamiseks on linna eelarves kavandatud investeeringuna 2000 000 krooni. Eelnimetatud investeering on kavas katta 1000 000 krooni osas laenu vahenditest.
2008. aastaks on planeeritud ehitustööde projekteerimine ja osaline kõnniteede rekonstrueerimine vastavalt koostatud projektile. Tänaseks on valminud projekt ja koostatakse kontrolleelarvet ehitustööde maksumuse kohta.
Soovime alustada ühise laenuhankega 2008. aasta eelarves planeeritud laenude osas kokku mahus 8 550 000 krooni.
Lisaks Posti tänava rekonstrueerimisele finantseeritakse laenude arvelt veel Staadioni ehitust summas 5 250 000 krooni ja Lasteraamatukogu rekonstrueerimist summas 2 300 000 krooni.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Arder Väli (1) küsis, mida kõike see sisaldab?
Vastas M. Schwindt. See sisaldab kogu kõnnitee rekonstrueerimist koos alla jäävate kommunikatsioonidega, on lõike, kus jääb alla ka tänavavalgustus. Seega kuni jalgrattateeni. Jalgrattatee peaks olema hetkel tänava arvelt. St tee sõidetav osa jääb alles ja töösse läheb nn mittesõidetav osa. Projekteerimine maksis ligi 400 tuh kr.

Volikogu liige Arder Väli (2) küsis, kas on välja valitud tööde teostaja?
Vastas M. Schwindt. Ei ole valitud, sest projekti saime kätte eelmisel nädalal ja tegeletakse lähteülesannete koostamisega.

Volikogu liige Arder Väli (3) küsis, kust linnavalitsusel selline kindlus vahendite laenu taotlemise suuruses, et summa kattub riigihanke summaga?
Vastas M. Schwindt. Ei saa väita, et riigihange selles ulatuses tuleb. Summa selgub siis, kui hange on avatud. Oleme eelnevalt teinud tööd ja ruutmeetrite järgi välja arvutanud ja tulemuse volikoguni toonud. Hanke läbiviimise alustamiseks peab olema meil tagatud rahalised vahendid. Enne sügist on vaja jõuda töödega lõpuni ja seetõttu peame kiirustama hankega alustamist.
Eelarves on kaks milj kr tuludes ja selle katteks on eelarves ette nähtud, et laename raha, mida täna ka küsime.

Volikogu liige Kalju Aigro (1) küsis, kas see raha hõlmab ainult katet?
Vastas M. Schwindt. Kõnniteed on 225 m ja toimub vertikaalplaneerimine – kõnnitee kõrgus muutub, kommunikatsioonid muutuvad. Peale tuleb kloostrikivi sillutis. Puude ümber vastav haljastus ja üldine haljastuse osa muutub.
Volikogu liige Kalju Aigro (2) küsis, mida projekt 400 tuh kr eest hõlmas?
Vastas M. Schwindt. Projekt hõlmas kogu Posti tänava projekteerimist, täies mahus ja ulatuses koos kõnniteede, tänavavalgustuse, jalgrattatee, sadevete äravoolu ja kanalisatsiooniga Vaba tänava ristmikust kuni Jaama tänava valgusfoori ristmikuni täies laiuses ja pikkuses. Eelarve selleks kokku üle 18 milj kr.

Volikogu liige Teet Kallasvee (1) küsis, milline võiks olla tööde lõpetamise tähtaeg?
Vastas M. Schwindt. Hanke läbiviimisest sõltub tähtaeg, millal alustada. Lõpetada soovime sel aastal ja nii kiiresti kui loodus lubab.

Volikogu liige Teet Kallasvee (2) küsis, et kuna Toivo Hein ei ole täna saalis, siis palve linnavalitsusele, et erinevalt Karja tänava remondile tuleb hoolivam olla firmade ja inimeste suhtes ning luua parem kommunikatsioon. Kas linnavalitsus on seda arutanud?
Vastas M. Schwindt. Aivar Sein tegeleb praegu selle projektiga. Annan edasi ka Toivole (Hein), see on vajalik.

Volikogu liige Kalju Aigro (3) küsis, kas linnavalitsus suudab ise hanke läbi viia?
Vastas M. Schwindt. Selle aasta tööde osas kindlasti. Järgmise etapi osas oleme arvestanud, et peaks tegema täies mahus, mitte jupp-haaval. Järgmine etapp tulevaks aastaks vajab täpsemat eelarvestamist, head finantseerimisskeemi jne. Tõenäoliselt korraldame ise selle hanke.

Volikogu liige Alo Lõps (1) küsis, milline on kloostrikivi?
Vastas M. Schwindt. Sama kivi on vanalinnas ümber ringtee – betoon sillutis, kandiline ja hall.

KUULATI rahanduskomisjoni esimehe Heinar Tuulbergi kaasettekannet.
Ettepanek: toetada eelnõud ja võtta vastu esitatud kujul.

Küsimused kaasettekandjale.
Volikogu liige Arder Väli küsis, milline oli hääletamise seis komisjonis?
Vastas H. Tuulberg. Koosolekult puudus Antsve. Kohal olid Sukles, Lunev ja Tuulberg ja kolme poolt häälega leidis eelnõu toetuse.

Läbirääkimised.
Volikogu liige Arder Väli. Kahtlemata on tervitatav, et Haapsalu saab paremad tänavad ja jalgrattatee. Autod ei pea olema prioriteet. Peame olema väga tähelepanelikud, et vahendid oleksid otstarbekalt kasutatud. Kaks volikogu istungit tagasi oli minu küsimusele, kas sel aastal tuleb veel laenu võtta, vastuseks, et  
Natuke teeb ettevaatlikuks, et enne laenu suuruse teadmist tullakse laenu küsima. Tähelepanu tuleb pöörata sellele, et peab olema perspektiivpaan ja riigihange tehtud. Meile jääb taak südamele, et me ei oska raha otstarbekalt kasutada. Need volikogu õigusaktid on ka üldsusele lugemiseks.

Volikogu liige Teet Kallasvee. Linnavalitsuse käed on aheldatud, riigihanget ei saa korraldada enne volikogult loa saamist. Toetan eelnõud ja linnavalitsust.

Volikogu liige Jaanus Karilaid. Kiitis linnavalitsust, sügav lugupidamine neile! Nõustun Teeduga (Kallasvee) – kommunikatsiooni ja selget suhtlemist firmadega tuleb parandada.

Repliik. A. Väli. Alati saab riigihanke lükata tagasi, kui see meile ei sobi.

Rohkem sõna ei soovitud.
Häältega poolt 17, vastu ei hääletatud, otsustati lõpetada läbirääkimised.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt13 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 228 „Rekonstrueerimistööde teostamiseks vahendite laenamine“ (protokolli juures).
Vaheaeg kell 10.37 - 11.13.

Päevakorrapunkt nr 3

Haapsalu linna 2008. aasta kolmanda lisaeelarve vastuvõtmine ja Haapsalu linna eelarve muutmine, teine lugemine

KUULATI aselinnapea Martin Schwindti ettekannet.
Linnavalitsus palub eelnõu võtta vastu määrusena.

Küsimusi ettekandjale ei esitatud.

KUULATI rahanduskomisjoni esimehe Heinar Tuulbergi kaasettekannet.
Muudatusettepanekuid ei laekunud. Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani lõpphääletamisele ettepaneku toetada eelnõud esitatud kujul.

HÄÄLETATI:
poolt 15 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 66 „Haapsalu linna 2008. aasta kolmanda lisaeelarve vastuvõtmine ja Haapsalu linna eelarve muutmine“ (protokolli juures).

Andreas Rahuvarm
Volikogu esimees